หมดสิทธิ์จอง! บขส.ประกาศ 28-31 ธ.ค.นี้ ตั๋วเต็มทุกที่นั่ง
หมดสิทธิ์จอง! บขส.ประกาศ วันที่ 28-31 ธ.ค.นี้ ตั๋วเต็มทุกที่นั่ง หากต้องการเดินทางให้ใช้บริการรถเสริมซึ่งเตรียมไว้ราว 800 คัน 
22 ธ.ค. 2559

หมดสิทธิ์จอง! บขส.ประกาศ วันที่ 28-31 ธ.ค.นี้ ตั๋วเต็มทุกที่นั่ง หากต้องการเดินทางให้ใช้บริการรถเสริมซึ่งเตรียมไว้ราว 800 คัน 
พล.ต.อ.อำนาจ อันอาตม์งาม กรรมการและรักษาการแทนกรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า ในระหว่างวันที่ 28-31 ธันวาคม ซึ่งเป็นช่วงเทศกาลปีใหม่ ประชาชนได้จองตั๋วรถโดยสารของ บขส.เต็มหมดทุกที่นั่งแล้ว แต่ประชาชนที่ต้องการเดินทางสามารถใช้บริการรถเสริมที่เตรียมไว้ประมาณ 800 คันได้ ซึ่งคาดว่าจะเพียงพอกับความต้องการของประชาชนอย่างแน่นอน เนื่องจากในแต่ละปีรถที่จัดเตรียมไว้เพิ่มเติมจะนำออกมาให้บริการได้เพียง 600 คัน ดังนั้น จึงเหลือรถที่สำรองเผื่อประชาชนต้องการเดินทางมากขึ้นกว่าที่คาดการณ์ไว้ด้วย
ทั้งนี้ ประชาชนที่ยังไม่มีตั๋วโดยสารและต้องการเดินทางกลับในช่วงวันเวลาดังกล่าว จะต้องเดินทางไปซื้อตั๋วโดยสารเองที่สถานีขนส่งผู้โดยสาร จะไม่สามารถโทรจองผ่านคอลเซ็นเตอร์ หรือทางเว็บไซต์ได้
พล.ต.อ.อำนาจกล่าวว่า สำหรับช่วงเทศกาลปีใหม่นี้ คาดว่าจะมีผู้โดยสารจะเพิ่มขึ้นกว่าปกติประมาณ 50% หรือจากปกติมีผู้โดยสารประมาณ 8 หมื่นคนต่อวัน จะเพิ่มขึ้นเป็นประมาณ 1.5 แสนคนต่อวัน โดยวันที่ 29-30 ธันวาคม จะเป็นวันที่มีผู้โดยสารเดินทางมากที่สุด ประมาณ 1.8 แสนคนต่อวัน ดังนั้น บขส.จึงได้เตรียมความพร้อมเพื่อรองรับประชาชนที่จะเดินทางไปใช้บริการที่สถานีขนส่งเป็นจำนวนมาก ไม่ว่าจะเป็นการจัดระเบียบภายในสถานีให้เรียบร้อย เรื่องของห้องน้ำ ไฟส่องสว่าง เพื่อให้ประชาชนได้รับความสะดวกในการใช้บริการ